ΤΣΕΧΙΚΗ ΔΗΜΟΚΡΑΤΙΑ: ΕΤΑΙΡΙΚΗ ΣΧΕΣΗ ΠΡΟΣΧΩΡΗΣΗΣ (98/C 202/02)

1. ΕΙΣΑΓΩΓΗ

Στη γνώμη που υπέβαλε στο Συμβούλιο τον Ιούλιο 1997, σύμφωνα με τις διατάξεις του άρθρου Ξ της συνθήκης, η Επιτροπή πρότεινε να αρχίσουν οι διαπραγματεύσεις για την προσχώρηση με την Τσεχική Δημοκρατία. Αυτή η σύσταση απορρέει από την ανάλυση που περιλαμβάνεται στη γνώμη, στην οποία η Επιτροπή θεωρεί ότι η Τσεχική Δημοκρατία i) παρουσιάζει σταθερούς θεσμούς, εγγυάται το κράτος δικαίου, τα δικαιώματα του ανθρώπου και την προστασία των μειονοτήτων, ii) μπορεί να θεωρηθεί ως μία λειτουργική οικονομία αγοράς που μπορεί να αντιμετωπίσει τις ανταγωνιστικές πιέσεις και τις δυνάμεις της αγοράς στο εσωτερικό της Ένωσης μεσοπρόθεσμα, και iii) θα είναι σε θέση να εφαρμόσει το κεκτημένο μεσοπρόθεσμα υπό τον όρο ότι θα συνεχίσει τις προσπάθειές της για την μεταφορά του και θα εντείνει τις εργασίες της για την εφαρμογή του.

Η ευρωπαϊκη συμφωνία θα εξακολουθήσει να αποτελεί τη βάση για τις σχέσεις της Ευρωπαϊκής Ένωσης με τη Τσεχική Δημοκρατία. Ωστόσο, η προενταξιακή στρατηγική θα ενισχυθεί, για να μπορεί να απευθύνεται η βοήθεια στις ειδικές ανάγκες κάθε αιτούντα, έτσι ώστε να παρέχεται στήριξη για να επιλύονται ειδικά προβλήματα που επισημαίνει η γνώμη. Όπως ανέφερε η Επιτροπή στο Πρόγραμμα Δράσης 2000, «Η ενισχυμένη προενταξιακή στρατηγική έχει δύο κύριους στόχους: πρώτον, να εντάξει τις διαφορετικές μορφές στήριξης που παρέχει η Ένωση μέσα σε ενιαίο πλαίσιο -τις εταιρικές σχέσεις για την προσχώρηση- και να συνεργαστεί με τους αιτούντες μέσα σ' αυτό το πλαίσιο, βάσει ενός συγκεκριμένου προγράμματος προετοιμασίας για τη συμμετοχή τους ως μέλη, πράγμα που προϋποθέτει ότι οι αιτούντες θα αναλάβουν τη δέσμευση να τηρήσουν ειδικές προτεραιότητες μέσα σ' ένα συγκεκριμένο χρονοδιάγραμμα 7 δεύτερον, να εξοικειωθούν οι αιτούντες με τις πολιτικές και τις διαδικασίες της Ένωσης μέσω της συμμετοχής τους στα κοινοτικά προγράμματα».

Στη συνεδρίασή του στο Λουξεμβούργο το Δεκέμβριο 1997, το Ευρωπαϊκό Συμβούλιο αποφάσισε ότι οι εταιρικές σχέσεις για την προσχώρηση θα αποτελέσουν το βασικό χαρακτηριστικό της ενισχυμένης προενταξιακής στρατηγικής, και θα συγκεντρώσουν όλες τις μορφές βοήθειας που παρέχεται στις αιτούσες χώρες μέσα σ' ένα ενιαίο πλαίσιο. Αυτή η εταιρική σχέση για την προσχώρηση αποφασίστηκε από την Επιτροπή, μετά από διαβουλεύσεις με την Τσεχική Δημοκρατία και με βάση τις αρχές, τις προτεραιότητες, τους ενδιάμεσους στόχους και τους όρους που αποφάσισε το Συμβούλιο.

2. ΣΤΟΧΟΙ

Στόχος της εταιρικής σχέσης για την προσχώρηση είναι να καταγραφούν σε ένα ενιαίο πλαίσιο εκείνοι οι τομείς προτεραιότητας, προς περαιτέρω ενέργειες, που έχουν επισημανθεί στη γνώμη της Επιτροπής επί της αιτήσεως της Τσεχικής Δημοκρατίας για την προσχώρησή της στην Ευρωπαϊκή Ένωση, τα διαθέσιμα οικονομικά μέσα που θα βοηθήσουν την Τσεχική Δημοκρατία να εφαρμόσει τις προτεραιότητες αυτές και οι όροι που θα ισχύουν στην παροχή της βοήθειας αυτής. Αυτή η εταιρική σχέση προσχώρησης αποτελεί το πλαίσιο για σειρά μέσων άσκησης πολιτικής, τα οποία θα χρησιμοποιηθούν για να βοηθηθούν οι υποψήφιες χώρες στις προπαρασκευαστικές τους ενέργειες για τη συμμετοχή τους ως μέλη. Στα μέσα αυτά περιλαμβάνεται, μεταξύ άλλων, το εθνικό πρόγραμμα για τη θέσπιση του κεκτημένου που θα καταρτίσει η Τσεχική Δημοκρατία, η κοινή αξιολόγηση των προτεραιοτήτων οικονομικής πολιτικής, το σύμφωνο κατά του οργανωμένου εγκλήματος, και οι οδικοί χάρτες της εσωτερικής αγοράς. Καθένα από αυτά τα μέσα έχει διαφορετικό χαρακτήρα και θα προετοιμαστεί και εφαρμοστεί σύμφωνα με ειδικές διαδικασίες. Αυτά τα μέσα δεν θα αποτελέσουν αναπόσπαστο τμήμα αυτής της εταιρικής σχέσης, αλλά οι προτεραιότητες που θα περιλαμβάνουν, θα συμβιβάζονται με αυτήν.

3. ΑΡΧΕΣ

Οι κυριότεροι τομείς προτεραιοτήτων που έχουν επισημανθεί για κάθε υποψήφια χώρα αφορούν της ικανότητά της να ανταποκριθεί στα κριτήρια της Κοπεγχάγης, τα οποία αναφέρουν ότι η συμμετοχή τους ως μέλη προϋποθέτει τα εξής:

- ότι η υποψήφια χώρα έχει επιτύχει τη σταθερότητα των θεσμών της που εγγυώνται τη δημοκρατία, το κράτος δικαίου, τα δικαιώματα του ανθρώπου και το σεβασμό και την προστασία των μειονοτήτων,

- την ύπαρξη μιας λειτουργικής οικονομίας αγοράς, καθώς και την ικανότητα αντιμετώπισης των ανταγωνιστικών πιέσεων και των δυνάμεων της αγοράς στο εσωτερικό της Ένωσης,

- την ικανότητα ανάληψης των υποχρεώσεων που απορρέουν από τη συμμετοχή τους ως μέλη, που προϋποθέτει και την προσχώρηση στους στόχους της πολιτικής, οικονομικής και νομισματικής ένωσης.

Στη συνεδρίασή του στη Μαδρίτη, το Ευρωπαϊκό Συμβούλιο τόνισε την ανάγκη να προσαρμόσουν οι υποψήφιες χώρες τις διοικητικές δομές τους, ώστε να εξασφαλίσουν την αρμονική λειτουργία των κοινοτικών πολιτικών μετά την προσχώρησή τους και, στο Λουξεμβούργο, υπογράμμισε ότι είναι αναγκαία η ένταξη του κεκτημένου στην εθνική νομοθεσία, χωρίς ωστόσο να είναι αυτό αρκετό από μόνο του 7 είναι αναγκαίο να εξασφαλιστεί η πραγματική εφαρμογή του.

4. ΠΡΟΤΕΡΑΙΟΤΗΤΕΣ ΚΑΙ ΕΝΔΙΑΜΕΣΟΙ ΣΤΟΧΟΙ

Οι γνώμες της Επιτροπής και η εξέτασή τους από το Συμβούλιο, τόνισαν ότι είναι αναγκαίο να καταβάλουν ακόμη οι υποψήφιες χώρες μεγάλες προσπάθειες σε ορισμένους τομείς για να προετοιμαστούν για την προσχώρηση, και έκριναν ότι καμία από αυτές τις χώρες δεν πληροί πλήρως όλα τα κριτήρια της Κοπεγχάγης προς το παρόν. Αυτή η κατάσταση θα απαιτήσει τον καθορισμό ενδιάμεσων σταδίων γι' αυτές τις προτεραιότητες, και κάθε στάδιο πρέπει να συνοδεύεται από συγκεκριμένους στόχους που θα οριστούν σε συνεργασία με τις εν λόγω χώρες, από την υλοποίηση των οποίων θα εξαρτηθούν το ύψος της βοήθειας που θα χορηγηθεί, και η πρόοδος των διαπραγματεύσεων που λαμβάνουν χώρα με ορισμένες από αυτές τις χώρες, καθώς και το άνοιγμα νέων διαπραγματεύσεων με άλλες. Οι προτεραιότητες και οι ενδιάμεσοι στόχοι χωρίστηκαν σε δύο ομάδες - βραχυπρόθεσμοι και μέσοπρόθεσμοι. Εκείνοι που περιλαμβάνονται στους βραχυπρόθεσμους επελέγησαν με βάση την προοπτική να μπορέσει η Τσεχική Δημοκρατία να τους υλοποιήσει ή να σημειώσει σημαντική πρόοδο προς την επίτευξή τους μέχρι τα τέλη του 1998. Για τους βραχυπρόθεσμους στόχους, και λαμβανομένου υπόψη του διοικητικού δυναμικού που απαιτείται για την υλοποίησή τους, ο αριθμός των προτεραιοτήτων που επελέγησαν, είναι περιορισμένος. Οι προτεραιότητες που απαριθμούνται στην ομάδα των βραχυπρόθεσμων στόχων, θα χρειαστούν πάνω από ένα έτος για να ολοκληρωθούν, παρ' όλο που οι εργασίες μπορούν και πρέπει να αρχίσουν γι' αυτές μέσα στο 1998.

Η Τσεχική Δημοκρατία καλείται να καταρτίσει ένα εθνικό πρόγραμμα για τη θέσπιση του κεκτημένου (ΕΠΘΚ) μέχρι το τέλος Μαρτίου, στο οποίο θα καθορίζεται ένα χρονοδιάγραμμα για την υλοποίηση αυτών των προτεραιοτήτων και των ενδιάμεσων στόχων και, όπου κρίνεται σκόπιμο και εφικτό, θα διευκρινίζονται οι αναγκαίοι ανθρώπινοι και χρηματοδοτικοί πόροι.

Η εταιρική σχέση για την προσχώρηση ορίζει ότι η Τσεχική Δημοκρατία πρέπει να αντιμετωπίσει όλα τα θέματα που επισημαίνει η γνώμη. Το παράρτημα περιλαμβάνει συνοπτικό κατάλογο όλων αυτών των θεμάτων. Δεν επαρκεί να ενσωματωθέι το κεκτημένο στη νομοθεσία 7 είναι αναγκαίο να εξασφαλιστεί η πραγματική εφαρμογή του με τα ίδια κριτήρια με εκείνα που ισχύουν στην Ένωση. Σε όλους τους τομείς που απαριθμούνται κατωτέρω, είναι αναγκαίο να εφαρμοστεί αξιόπιστα και αποτελεσματικά το κεκτημένο.

Με βάση την ανάλυση της γνώμης της Επιτροπής και την εξέταση αυτής της γνώμης από το Συμβούλιο, προσδιορίστηκαν για τη Τσεχική Δημοκρατία οι ακόλουθες βραχυπρόθεσμες και μεσοπρόθεσμες προτεραιότητες και οι ενδιάμεσοι στόχοι.

4.1. Βραχυπρόθεσμη προοπτική (1998)

- Οικονομική μεταρρύθμιση: καθιέρωση μεσοπρόθεσμων προτεραιοτήτων οικονομικής πολιτικής και κοινή αξιολόγηση του πλαισίου της ευρωπαϊκής συμφωνίας 7 εφαρμογή πολιτικών που αποσκοπούν στη διατήρηση της εσωτερικής και εξωτερικής ισορροπίας 7 βελτίωση του πλαισίου για τη διαχείριση των επιχειρήσεων, ιδίως με την επιτάχυνση της αναδιάρθρωσης ορισμένων βιομηχανικών τομέων όπως του τομέα του χάλυβα καθώς και των τραπεζών, εφαρμογή κανόνων που διέπουν το χρηματοπιστωτικό τομέα (τράπεζες και εταιρείες επενδύσεων) και εφαρμογή του ελέγχου από τη νέα επιτροπή των πράξεων του χρηματιστηρίου.

- Ενίσχυση του θεσμικού και διοικητικού δυναμικού: βελτίωση του δυναμικού στον τομέα ελέγχου των τραπεζών και των ασφαλίσεων, του εσωτερικού δημοσιονομικού ελέγχου, του περιβάλλοντος και της γεωργίας 7 ενίσχυση των αρμοδίων αρχών για φυτοϋγειονομικά και κτηνιατρικά ζητήματα, ιδίως σε ό,τι αφορά τις υποδομές στα εξωτερικά σύνορα 7 έναρξη της δημιουργίας των αναγκαίων δομών για τη διαρθρωτική και περιφερειακή πολιτική.

- Εσωτερική αγορά: ιδίως δικαιώματα πνευματικής ιδιοκτησίας (νομοθεσία και εφαρμογή), πιστοποίηση και τυποποίηση (περαιτέρω εναρμόνιση νομοθετικών μέτρων), τροποποίηση του νόμου για την προστασία του ανταγωνισμού, περαιτέρω ανάπτυξη του νομοθετικού πλαισίου για τον έλεγχο των κρατικών ενισχύχεων και αυξημένη διαφάνεια με τη συμπληρωματική απογραφή των κρατικών ενισχύσεων.

- Δικαιοσύνη και εσωτερικές υποθέσεις: ανάπτυξη αποτελεσματικής διαχείρισης των συνόρων.

- Περιβάλλον: συνέχιση της μεταφοράς της νομοθεσίας-πλαισίου, θέσπιση λεπτομερών προγραμμάτων προσέγγισης και στρατηγικών εφαρμογής σχετικών με τις διάφορες νομοθετικές πράξεις. Προγραμματισμός και έναρξη εφαρμογής αυτών των προγραμμάτων και στρατηγικών.

4.2. Μεσοπρόθεσμη προοπτική

- Πολιτικά κριτήρια: συνέχιση των ενεργειών για την κοινωνική ένταξη των τσιγγάνων Ρομ. Ενίσχυση των νόμων που εξασφαλίζουν την ελευθερία του τύπου. Πρέπει να δοθεί περισσότερη προσοχή στην εξασφάλιση της ίσης πρόσβασης στις δημόσιες υπηρεσίες.

- Οικονομική πολιτική: τακτική επανεξέταση της κοινής αξιολόγησης των προτεραιοτήτων οικονομικής πολιτικής, στο πλαίσιο της ευρωπαϊκής συμφωνίας, δίνοντας έμφαση στην ανάγκη πλήρωσης των κριτηρίων προσχώρησης στην Ένωση που καθορίστηκαν στην Κοπεγχάγη, και του κεκτημένου στον τομέα της οικονομικής και νομισματικής πολιτικής (συντονισμός των οικονομικών πολιτικών, παρουσίαση προγραμμάτων σύγκλισης, περιορισμός των ελλειμμάτων) 7 ενώ η Τσεχική Δημοκρατία δεν αναμένεται να υιοθετήσει το ευρώ αμέσως μετά την προσχώρησή της, πρέπει να εφαρμόσει πολιτικές που αποσκοπούν στην επίτευξη πραγματικής σύγκλισης σύμφωνα με τους στόχους οικονομικής και κοινωνικής συνοχής της Ένωσης, και μιας ονομαστικής σύγκλισης που συμβιβάζεται με τον απώτερο στόχο, που είναι η υιοθέτηση του ευρώ.

- Ενίσχυση του θεσμικού και διοικητικού δυναμικού: συνέχιση της πολιτικής εκσυγχρονισμού της δημόσιας διοίκησης 7 βελτίωση της λειτουργίας του δικαστικού συστήματος, κατάρτιση σε θέματα δικαστικής εξουσίας στην κοινοτική νομοθεσία και της εφαρμογής της, τελωνεία, δημιουργία ανεξάρτητων φορέων για τον έλεγχο της προστασίας των στοιχείων και των καταναλωτών, ενίσχυση των θεσμών στον τομέα της δικαιοσύνσης και των εσωτερικών υπόθέσεων (που θα εξασφαλίσει επαρκή αριθμό προσωπικού με τα κατάλληλα επαγγελματικά προσόντα, ειδικότερα της αστυνομίας, των φυλάκων στα σύνορα, των υπουργείων και των δικαστηρίων), ενίσχυση της αρχής που είναι αρμόδια για την πυρηνική ασφάλεια, ολοκλήρωση της εναρμόνισης του δυναμικού δημοσιονομικού ελέγχου, μεταρρύθμιση της τελωνειακής και φορολογικής διοίκησης για να εξασφαλιστεί η ταχεία εφαρμογή του κεκτημένου και ενίσχυση των αρμοδίων αρχών που είναι επιφορτισμένες με τον έλεγχο των τροφίμων.

- Εσωτερική αγορά: ιδίως ολοκλήρωση της ευθυγράμμισης της νομοθεσίας για τις δημόσιες συμβάσεις, τη λογιστική, την προστασία των στοιχείων, τις χρηματοπιστωτικές υπηρεσίες, την έμμεση φορολογία, τον οπτικοακουστικό τομέα, την προστασία των καταναλωτών, συνέχιση της διαδικασίας εναρμόνισης και ανάπτυξης των οργανισμών που είναι επιφορτισμένοι με την αξιολόγηση της πιστότητας και καθιέρωση ενός συστήματος επίβλεψης της αγοράς 7 τεχνική νομοθεσία για τα βιομηχανικά προϊόντα 7 ολοκλήρωση της εναρμόνισης και αποτελεσματική εφαρμογή του δικαίου του ανταγωνισμού 7 προώθηση της ανάπτυξης των επιχειρήσεων (κυρίως των μικρών και μεσαίων επιχειρήσεων) 7 εναρμόνιση του κεκτημένου στους τομείς των τηλεπικοινωνιών, της προστασίας των καταναλωτών και της εσωτερικής αγοράς για την ενέργεια.

- Δικαιοσύνη και εσωτερικές υποθέσεις: ειδικότερα, καθιέρωση ενός αποτελεσματικού συστήματος διαχείρισης των συνόρων και εφαρμογή μιας μεταναστευτικής πολιτικής και μεταρρυθμίσεις των διαδικασιών παροχής ασύλου καθώς και καταπολέμησης του οργανωμένου εγκλήματος (ειδικότερα της νομιμοποίησης προσόδων από παράνομες δραστηριότητες, των ναρκωτικών και της εμπορίας ανθρωπίνων όντων), και της διαφθοράς, αποτελεσματικότερη λειτουργία του δικαιοδοτικού τομέα και ενίσχυση της νομοθεσίας, και να εναρμονιστεί η πολιτική θεωρήσεων με την αντίστοιχη πολιτική της Ευρωπαϊκής Ένωσης και να ολοκλήρωθεί η εναρμόνιση των διεθνών συμβάσεων, ιδίως βάσει του κεκτημένου του Σένγκεν.

- Γεωργία: ιδίως ευθυγράμμιση με το κοινοτικό κεκτημένο (κυρίως σε ό,τι αφορά κτηνιατρικά και φυτοϋγειονομικά ζητήματα και ειδικότερα τους ελέγχους στα εξωτερικά σύνορα), προσοχή στις περιβαλλοντικές πτυχές της γεωργικής και της βιοποικιλότητας. Ανάπτυξη του αναγκαίου δυναμικού για την εφαρμογή και ενίσχυση της κοινής γεωργικής πολιτικής, ειδικότερα σε ό,τι αφορά τους βασικούς μηχανισμούς διαχείρισης και των αναγκαίων διοικητικών δομών για τον έλεγχο των γεωργικών αγορών και εφαρμογή διαρθρωτικών μέτρων και μέτρων αγροτικής ανάπτυξης 7 υιοθέτηση και εφαρμογή των κανόνων στον κτηνιατρικό και φυτοϋγειονομικό τομέα, αναβάθμιση ορισμένων εγκαταστάσεων μεταποίησης τροφίμων καθώς και των εγκαταστάσεων δοκιμών και διάγνωσης, αναδιάρθρωση του τομέα γεωργικών ειδών διατροφής.

- Μεταφορές: καταβολή περαιτέρω προσπαθειών για την ευθυγράμμιση του κεκτημένου, ειδικότερα στον τομέα των οδικών (πρόσβαση στην αγορά, κανόνες ασφαλείας και φορολογία) και σιδηροδρομικών μεταφορών και για την εξασφάλιση των αναγκαίων επενδύσεων στον τομέα των μεταφορών, ειδικότερα για την επέκταση των διευρωπαϊκών δικτύων.

- Απασχόληση και κοινωνικές υποθέσεις: ανάπτυξη των κατάλληλων υποδομών στην αγορά εργασίας και επανεξέταση από κοινού των πολιτικών απασχόλησης ως προεργασία για τη συμμετοχή στο συντονισμό στο πλαίσιο της Ευρωπαϊκής Ένωσης 7 εναρμόνιση της νομοθεσίας σχετικά με την εργασία, την υγεία και την ασφάλεια στον τόπο εργασίας και εγκαθίδρυση υποστηρικτών δομών, ιδίως ταχεία έκδοση της οδηγίας-πλαισίου για την υγεία και την ασφάλεια στον τόπο εργασίας 7 εφαρμογή της αρχής της ισότητας ευκαιριών μεταξύ ανδρών και γυναικών 7 συνέχιση της καθιέρωσης ενός ενεργού και αυτόνομου κοινωνικού διαλόγου 7 περαιτέρω ανάπτυξη της κοινωνικής προστασίας, θέσπιση μέτρων για την εναρμόνιση των κριτηρίων σε θέματα δημόσιας υγείας με τους κανόνες της Ευρωπαϊκής Ένωσης.

- Περιβάλλον: ειδικότερα, εγκαθίδρυση των υποδομών παρακολούθησης και εφαρμογής, συνεχής προγραμματισμός και εφαρμογή των προγραμμάτων προσέγγισης των διαφόρων νομοθετικών πράξεων. Πρέπει να δοθεί ιδιαίτερη έμφαση στην ποιότητα του πόσιμου ύδατος και της ρύπανσης του ατμοσφαιρικού αέρα και στον τομέα των αποβλήτων, και ιδίως στις θεσμικές απαιτήσεις. Οι απαιτήσεις προστασίας του περιβάλλοντος και η ανάγκη αειφόρου ανάπτυξης πρέπει να ενταχθούν μέσα στον ορισμό και την εφαρμογή εθνικών τομεακών πολιτικών.

- Περιφερειακή πολιτική και συνοχή: ολοκλήρωση της νομικής βάσης, καθιέρωση ενός διοικητικού και δημοσιονομικού πλαισίου για την επεξεργασία ολοκληρωμένης περιφερειακής πολιτικής και συμμετοχή στα διαρθρωτικά προγράμματα της Ευρωπαϊκής Ένωσης μετά την προσχώρηση.

5. ΒΑΣΙΚΑ ΜΕΣΑ ΤΗΣ ΚΟΙΝΟΤΙΚΗΣ ΤΕΧΝΙΚΗΣ ΚΑΙ ΧΡΗΜΑΤΟΔΟΤΙΚΗΣ ΒΟΗΘΕΙΑΣ

5.1. Προγραμματισμός των χρηματοδοτικών πόρων

Η χορήγηση του Phare για την περίοδο 1995-1997 ανερχόταν σε 224 εκατομμύρια Ecu. Με την επιφύλαξη της εγκρίσεως του προϋπολογισμού του Phare για την υπόλοιπη περίοδο, η Επιτροπή θα επικυρώσει τις χορηγήσεις για τα έτη 1998 και 1999. Οι χρηματοδοτικές προτάσεις θα υποβληθούν στην επιτροπή διαχείρισης του Phare όπως προβλέπεται στον κανονισμό (ΕΟΚ) αριθ. 3906/89 του Συμβουλίου. Θα χρειαστεί συστηματικά η από κοινού χρηματοδότηση με τις αιτούσες χώρες για όλα τα επενδυτικά σχέδια. Η Επιτροπή θα συνεργαστεί με την Τσεχική Δημοκρατία, την ΕΤΕ και του διεθνείς χρηματοπιστωτικούς οργανισμούς, ειδικότερα την EBRD και την Παγκόσμια Τράπεζα, με στόχο να διευκολύνει τη συγχρηματοδότηση σχεδίων που αφορούν τις προενταξιακές προτεραιότητες. Η χρηματοδοτική βοήθεια από το έτος 2000 και μετέπειτα θα περιλαμβάνει την παροχή βοήθειας για τη γεωργία και ένα διαρθρωτικό μέσο που θα δίνει προτεραιότητα σε μέτρα παρόμοια με το ταμείο συνοχής. Επιπλέον, η Τσεχική Δημοκρατία θα έχει πρόσβαση στη χρηματοδότηση από προγράμματα που εφαρμόζουν πολλές χώρες και που αφορούν άμεσα το κεκτημένο.

Το πρόγραμμα Phare είναι το βασικό χρηματοδοτικό μέσο της ενισχυμένης προενταξιακής στρατηγικής. Ο πρωταρχικός στόχος του Phare είναι να βοηθήσει τις χώρες της Κεντρικής και Ανατολικής Ευρώπης να προετοιμάσουν την προσχώρησή τους, επικεντρώνοντας τη βοήθεια που παρέχει στην υιοθέτηση του κοινοτικού κεκτημένου, και ειδικότερα στις προτεραιότητες που έχουν προσδιοριστεί στην εταιρική σχέση για την προσχώρηση και στο εθνικό πρόγραμμα για τη θέσπιση του κεκτημένου (ΕΠΘΚ). Κάθε χρόνο η Επιτροπή θα υπογράφει ένα χρηματοδοτικό μνημόνιο με την Τσεχική Δημοκρατία, στο οποίο η Τσεχική Δημοκρατία θα αναλαμβάνει τη δέσμευση να τηρεί ορισμένες από τις προτεραιότητες που προσδιορίζονται σ' αυτήν την εταιρική σχέση για την προσχώρηση και η Επιτροπή θα δεσμεύεται να συμβάλει οικονομικά στην υλοποίησή τους. Ο προγραμματισμός της κοινοτικής χρηματοδοτικής βοήθειας θα λαμβάνει υπόψη τις προτεραιότητες και το χρονοδιάγραμμα του ΕΠΘΚ.

Επιπλέον, η μεταγενέστερη χορήγηση της χρηματοδοτικής βοήθειας θα συνδέεται στενά με την τήρηση εκ μέρους της τσεχικής κυβέρνησης των υποχρεώσεων που ανέλαβε στο πλαίσιο του ΕΠΘΚ. Ορισμένες προενταξιακές δραστηριότητες μπορούν τώρα να ενισχυθούν (π.χ. στήριξη για τη δημιουργία θεσμών) αλλά άλλες, όπως είναι η χρηματοδότηση σημαντικών επενδυτικών σχεδίων που προορίζονται να ανταποκριθούν στις απαιτήσεις του κεκτημένου σε τομείς όπως το περιβάλλον και η πυρηνική ασφάλεια, πρέπει να προγραμματιστούν για μία περίοδο 5-6 ετών.

Από το 1998, η βοήθεια του Phare θα διοχετεύεται μέσω των ακόλουθων τύπων δράσεων:

- Δημιουργία θεσμών (περίπου 30 %), που προϋποθέτει την ενίσχυση των δημοκρατικών θεσμών, του κράτους δικαίου, της δημόσιας διοίκησης και όλων των αρμοδίων φορέων δημοσίων υπηρεσιών, για να καθιερωθούν οι αναγκαίες θεσμικές και διοικητικές δομές και για να γίνει η κατάλληλη κατάρτιση του προσωπικού που θα αναλάβει την εφαρμογή του κεκτημένου. Η στήριξη της δημιουργίας θεσμών θα επιτευχθεί, μεταξύ άλλων, με δράσεις κατάρτισης, τεχνική βοήθεια και με τη συνεργασία των θεσμών και διοικήσεων στη Τσεχική Δημοκρατία με τους αντιστοιχους φορείς στα κράτη μέλη. Αρχικά αυτή η συνεργασία θα επικεντρώνεται σε τομείς προτεραιότητας όπως είναι τα οικονομικά, η γεωργία, το περιβάλλον, η δικαιοσύνη και οι εσωτερικές υποθέσεις.

- Στήριξη των επενδύσεων (περίπου 70 %), για να μπορέσουν να γίνουν οι αναγκαίες επενδύσεις για την προσαρμογή των υποδομών της Τσεχικής Δημοκρατίας με το κοινοτικό κεκτημένο. Αυτή η στήριξη θα επικεντρώνεται στα ακόλουθα: i) διαρθρωτικές ενέργειες που θα καλύπτουν, ειδικότερα, την αναδιάρθρωση της γεωργίας, την περιφερειακή ανάπτυξη και τις επενδύσεις σε ανθρώπινο δυναμικό και πνευματικό κεφάλαιο, που μπορεί να περιλαμβάνει τις συνεισφορές του Phare για τη συμμετοχή στο πρόγραμμα-πλαίσιο ανάπτυξης της έρευνας και της τεχνολογίας, ii) συμμόρφωση με τους κοινοτικούς κανόνες, ειδικότερα σε ό,τι αφορά το περιβάλλον, τη γεωργία, τη βιομηχανία, την ασφάλεια και την υγεία στον χώρο εργασίας, τις μεταφορές και τις τηλεπικοινωνίες, iii) συγχρηματοδότηση υποδομών ευρείας κλίμακας (1), και iv) ανάπτυξη των μικρών και μεσαίων επιχειρήσεων (2).

5.2. Ρόλος των διεθνών χρηματοπιστωτικών οργανισμών

Η συνεργασία μεταξύ της Τσεχικής Δημοκρατίας και των διεθνών χρηματοπιστωτικών οργανισμών (ΔΧΟ) θα λάβει νέα ώθηση και θα αποκτήσει νέο πυρήνα μέσω της εταιρικής σχέσης για την προσχώρηση. Οι πόροι που θα διατεθούν μέσω της εταιρικής σχέσης για την προσχώρηση θα αποτελέσουν το κεφάλαιο εκκίνησης και τον καταλύτη για τη χορήγηση μεγαλύτερων ποσών χρηματοδότησης για την ανάπτυξη από τους ΔΧΟ. Αυτή η διαδικασία θα αναπτυχθεί από την Επιτροπή σε συνεργασία με τις υποψήφιες χώρες, την ΕΤΕ και τους ΔΧΟ, ειδικότερα την EBRD και την Παγκόσμια Τράπεζα, με σκοπό να διευκολυνθεί η συγχρηματοδότηση σχεδίων που αφορούν τις προενταξιακές προτεραιότητες.

Στο πλαίσιο μιας νέας εντολής δανειοδότησης που καλύπτει την περίοδο 1997-1999, η ΕΤΕ μπορεί να διαθέσει 3 520 εκατομμύρια Ecu στην Κεντρική και Ανατολική Ευρώπη. Η νέα προενταξιακή διευκόλυνση που ενέκριναν οι διευθυντές της ΕΤΕ στις αρχές του 1998, αυξάνει αυτό το ποσό σε 7 δισεκατομμύρια Ecu. Τα δάνεια της ΕΤΕ θα χρησιμοποιηθούν σε όλους τους τομείς που καλύπτουν τα κριτήρια για χρηματοδότηση από την ΕΤΕ, ώστε να διευκολυνθεί η διαδικασία προσχώρησης.

6. ΟΡΟΙ

Η Τσεχική Δημοκρατία θα λάβει βοήθεια από την Κοινότητα μόνον υπό τον όρο ότι θα εκπληρώνει τις υποχρεώσεις που απορρέουν από την ευρωπαϊκή συμφωνία και ότι θα σημειώνει συνεχή πρόοδο σε ό,τι αφορά την πλήρωση των κριτηρίων της Κοπεγχάγης και την εφαρμογή της εταιρικής σχέσης για την προσχώρηση. Σε περίπτωση μη τήρησης των γενικών όρων, το Συμβούλιο μπορεί να αποφασίσει τη διακοπή της χρηματοδοτικής βοήθειας βάσει του άρθρου 4 του κανονισμού (ΕΚ) αριθ. 622/98 του Συμβουλίου.

7. ΕΦΑΡΜΟΓΗ ΤΗΣ ΠΡΟΕΝΤΑΞΙΑΚΗΣ ΒΟΗΘΕΙΑΣ

Η παροχή χρηματοδοτικής βοήθειας στη Τσεχική Δημοκρατία θα εξαρτηθεί από την ωριμότητα των σχεδίων του έχει προτείνει η τσεχική κυβέρνηση για να συμπεριληφθούν στο χρηματοδοτικό μνημόνιο. Στην περίπτωση που τα έργα θα ανατεθούν με διαγωνισμό, η Επιτροπή θα χρηματοδοτήσει μόνον τα σχέδια που είναι έτομα για διαγωνισμό στο στάδιο υπογραφής του χρηματοδοτικού μνημονίου. Επίσης, όλες οι προηγούμενες/τρέχουσες υποχρεώσεις στον ίδιο τομέα πρέπει να έχουν αναληφθεί πλήρως ή να βρίσκονται στο στάδιο εκτέλεσης. Για να εξασφαλιστεί η αποτελεσματική εφαρμογή, τα σχέδια που θα χρηματοδοτηθούν πρέπει, καταρχήν, να υπερβαίνουν το κατώτατο όριο των 2-3 εκατομμυρίων Ecu, ειδικότερα στην περίπτωση των έργων υποδομής. Αν αυτά τα κριτήρια οδηγούν σε μία κατάσταση στην οποία η Τσεχική Δημοκρατία δεν μπορεί να απορροφήσει την πλήρη ενδεικτική χορήγηση που της έχει διατεθεί, τότε η χορήγηση θα μειωθεί ανάλογα. Η διαφορά μεταξύ της ενδεικτικής και της τελικής χορήγησης θα μεταφερθεί στην οριζόντια διευκόλυνση για τις ΜΜΕ ή/και για τις υποδομές ευρείας κλίμακας. Δεν θα γίνει μεταγενέστερη αντιστάθμιση αυτού του ποσού.

Η κυβέρνηση της Τσεχικής Δημοκρατίας καλείται να εγκαθιδρύσει μία εκτελεστική δομή που θα εξασφαλίζει τη συνοχή και τη συμπληρωματικότητα μεταξύ όλων των τύπων της χρηματοδοτικής βοήθειας της Ευρωπαϊκής Ένωσης και των εθνικών πόρων. Ένας εθνικός συντονιστής θα είναι αρμόδιος για την καθιέρωση στενού δεσμού μεταξύ της γενικής προενταξιακής διαδικασίας και του προγραμματισμού της κοινοτικής χρηματοδοτικής βοήθειας.

Η κυβέρνηση της Τσεχικής Δημοκρατίας θα δημιουργήσει (κατά προτίμηση στο Υπουργείο Οικονομικών) κατά τη διάρκεια του 1998, ένα εθνικό ταμείο για την προώθηση των επενδύσεων και τη δημιουργία θεσμών, που θα λειτουργεί υπό την αρμοδιότητα ενός εθνικού διατάκτη. Το εθνικό ταμείο, που θα είναι ο κεντρικός φορέας μέσω του οποίου θα διοχετεύεται η βοήθεια του Phare και οι άλλες μορφές της κοινοτικής χρηματοδότησης, θα είναι αρμόδιο για τη διαχείριση αυτών των πόρων με αποκεντρωμένη εφαρμογή, ώστε να αυξηθεί η διαφάνεια και να μειωθεί ο διασκορπισμός των πόρων. Θα έχει τη γενική αρμοδιότητα για τη διαχείριση των πόρων, καθώς και την τήρηση των διατάξεων του χρηματοδοτικού μνημονίου, και θα είναι υπόλογο στην Επιτροπή για τη χρήση των πόρων. Θα εξασφαλίζει επίσης και θα επιβλέπει τη ροή των εθνικών και άλλων πόρων συγχρηματοδότησης, όπως καθορίζονται στο χρηματοδοτικό μνημόνιο. Οι λεπτομερείς λειτουργίες και αρμοδιότητες του εθνικού ταμείου θα καθοριστούν στα ατομικά χρηματοδοτικά μνημόνια.

Σε συνεργασία με την κυβέρνηση της Τσεχικής Δημοκρατίας, η Επιτροπή θα επιδιώξει μία πολιτική περαιτέρω αποκέντρωσης της εφαρμογής της χρηματοδοτικής βοήθειας στην περίπτωση που πληρούνται ορισμένες προϋποθέσεις, και στο βαθμό που προβλέπεται από το δημοσιονομικό κανονισμό των Ευρωπαϊκών Κοινοτήτων, και ιδίως το άρθρο 105 παράγραφος 3. Αυτό θα γίνει με την πρόθεση να καθιερωθεί, εντός των ορίων και σταδιακά, μια σχέση μεταξύ της Τσεχικής Δημοκρατίας και της Επιτροπής όπου θα καταμερίζεται η αρμοδιότητα στο πλαίσιο της σχέσης που ήδη υπάρχει με τα κράτη μέλη για την εφαρμογή των διαρθρωτικών ταμείων.

Σ' αυτό το πλαίσιο, η Επιτροπή θα διερευνήσει τη δυνατότητα εφαρμογής εθνικών διαδικασίων προμηθειών για τους διαγωνισμούς και την ανάθεση των συμβάσεων για σχέδια του Phare, αν το ζητήσει η κυβέρνηση της Τσεχικής Δημοκρατίας, ειδικότερα στον τομέα των επενδύσεων. Η Επιτροπή θα αποφασίσει γι' αυτό το θέμα αφού εξετάσει, μεταξύ άλλων, την τσεχική εθνική νομοθεσία για τις προμήθειες, με σκοπό να διαπιστώσει αν υπάρχει συμμόρφωση και αν τηρούνται οι βασικές διατάξεις των κανόνων δημοσίων αγορών της ΕΚ και ο δημοσιονομικός κανονισμός της, και επίσης αν υπάρχει ισότιμη συμμετοχή στους διαγωνισμούς και στις διατάξεις του άρθρου 118. Οποιαδήποτε απόφαση για τη χρήση των εθνικών νόμων προμηθειών θα ληφθεί από την Επιτροπή για κάθε περίπτωση χωριστά και θα επιβεβαιώνεται στα ατομικά χρηματοδοτικά μνημόνια.

Η παρακολούθηση της εφαρμογής των προγραμμάτων θα διενεργείται από κοινού με την Επιτροπή μέσω διαδικασίων που θα καθοριστούν στα ατομικά χρηματοδοτικά μνημόνια. Για να εξασφαλιστεί η αποτελεσματική παρακολούθηση της εφαρμογής της βοήθειας στο πλαίσιο του προγράμματος Phare, κάθε πρόγραμμα του Phare θα περιλαμβάνει ποσοτικούς φυσικούς και οικονομικούς στόχους που θα προσδιοριστούν στο χρηματοδοτικό μνημόνιο. Για να εκτιμηθεί η αποτελεσματικότητά τους όλες οι πράξεις που χρηματοδοτούνται στο πλαίσιο του προγράμματος Phare θα αποτελέσουν αντικείμενο εκ των υστέρων αξιολόγησης ώστε να υπολογιστούν οι επιπτώσεις τους σε σχέση με τους στόχους τους.

8. ΠΑΡΑΚΟΛΟΥΘΗΣΗ

Η παρακολούθηση της εφαρμογής της εταιρικής σχέσης για την προσχώρηση θα εξασφαλίζεται στο πλαίσιο της ευρωπαϊκής συμφωνίας. Αυτή θα αρχίσει το 1998 πριν παρουσιάσει η Επιτροπή την πρώτη της τακτική έκθεση προς το Συμβούλιο, επανεξετάζοντας την πρόοδο που θα έχει σημειώσει η Τσεχική Δημοκρατία σ' αυτόν τον τομέα όπως και στην εφαρμογή της εταιρικής σχέσης για την προσχώρηση.

Οι αντίστοιχοι τομείς της εταιρικής σχέσης για την προσχώρηση θα συζητηθούν στην αρμόδια υποεπιτροπή. Η επιτροπή σύνδεσης θα συζητήσει σφαιρικά για τις εξελίξεις, την πρόοδο και τα προβλήματα που αντιμετωπίζονται κατά την τήρηση αυτών των προτεραιοτήτων και των ενδιάμεσων στόχων, καθώς και πιο ειδικά θέματα που θα της αναφέρουν οι υποεπιτροπές. Η επιτροπή σύνδεσης θα υποβάλει έκθεση στο συμβούλιο σύνδεσης σχετικά με την εφαρμογή της εταιρικής σχέσης για την προσχώρηση.

Η επιτροπή διαχείρισης του Phare θα εξασφαλίζει το ότι οι αποφάσεις χρηματοδότησης είναι σύμφωνες με τις εταιρικές σχέσεις για την προσχώρηση.

Η εταιρική σχέση για την προσχώρηση θα τροποποιείται, όταν κρίνεται αναγκαίο, σύμφωνα με το άρθρο 2 του κανονισμού (ΕΚ) αριθ. 622/98. Η Επιτροπή θα προτείνει την επανεξέταση της εταιρικής σχέσης πριν το τέλος του 1999 και εν συνεχεία σε τακτά διαστήματα. Αυτές οι επανεξετάσες θα λαμβάνουν υπόψη την ανάγκη να προσδιορίζονται περαιτέρω ενδιάμεσοι στόχοι με βάση την πρόοδο που θα έχει σημειώσει η Τσεχική Δημοκρατία κατά την υλοποίηση των στόχων που έχουν καθοριστεί σ' αυτήν την εταιρική σχέση.

(1) Όσον αφορά τα επενδυτικά σχέδια γενικά, η Τσεχική Δημοκρατία θα πρέπει να τηρήσει την αρχή της συμπληρωματικότητας, συνεισφέροντας κατά ένα ελάχιστο ποσό 25 % σε από κοινού χρηματοδοτούμενα σχέδια.

(2) Μία οριζόντια διευκόλυνση για τις μικρές και μεσαίες επιχειρήσεις θα είναι διαθέσιμη για να αντιμετωπιστούν τα ελλείμματα επενδυτικού κεφαλαίου του τίθεται στη διάθεση των μικρών και μεσαίων επιχειρήσεων.

ΠΑΡΑΡΤΗΜΑ

Η Τσεχική Δημοκρατία θα πρέπει να επιλύσει όλα τα προβλήματα που επισημαίνονται στη γνώμη. Σκοπός του παραρτήματος αυτού είναι να παρασχεθεί ένας συνοπτικός πίνακας αυτών των ζητημάτων που αναφέρονται στη γνωμοδότηση σχετικά με την Τσεχική Δημοκρατία. Τα ανωτέρω διατυπώνονται ως συστάσεις για δράση. Παρατίθενται στη σειρά με την οποία εμφανίζονται στη γνώμη, χωρίς οιαδήποτε ταξινόμηση σε σχέση με τη σημασία τους ή τον επείγοντα χαρακτήρα τους. Οι τομείς προτεραιότητας για δράση κάθε υποψήφιας χώρας καθορίζονται ως προτεραιότητες και ενδιάμεσοι στόχοι στην ίδια την εταιρική σχέση προσχώρησης.

1. Πολιτικά κριτήρια

Οι παραμένουσες αδυναμίες στη νομοθεσία που διέπει την ελευθερία του Τύπου θα πρέπει να εξετασθούν. Η ίδια προσοχή θα πρέπει να δοθεί στους όρους που διέπουν την περαιτέρω επέκταση νομοθεσίας που αποκλείει από το Δημόσιο, μέλη της πρώην υπηρεσίας ασφαλείας και τα ενεργά μέλη του κομμουνιστικού καθεστώτος. Θα πρέπει να καταβληθούν προσπάθειες ώστε να σταματήσει ο υπερβολικός φόρτος των δικαστηρίων, ειδικότερα μέσω βελτιώσεων της εμπειρίας και της εξειδίκευσης των δικαστών. Η καταπολέμηση της διαφθοράς θα πρέπει να ενταθεί. Το πρόβλημα των διακρίσεων απέναντι στους Ρομ, ιδίως μέσω της άσκησης της νομοθεσίας υπηκοότητας, θα πρέπει να εξετασθεί.

2. Οικονομικά κριτήρια

Θα πρέπει να ληφθούν μέτρα για να αποκατασταθεί η εξωτερική και εσωτερική μακροοικονομική ισορροπία. Ειδικότερα, η χώρα πρέπει να πάρει τόσο διαρθρωτικά όσο και μακροοικονομικά μέτρα για να ελέγξει το έλλειμμα του ισοζυγίου πληρωμών.

Μια από τις βασικές προτεραιότητες πρέπει να είναι η συνέχιση της λήψης μέτρων για τη βελτίωση του πλαισίου διαχείρισης των εταιρειών, ιδίως με σκοπό την επιτάχυνση της αναδιάρθρωσης των επιχειρήσεων. Από αυτήν την άποψη, οι εναπομένουσες κρατικές τράπεζες θα πρέπει να ιδιωτικοποιηθούν. Οι πρόσφατες αλλαγές στη νομοθεσία που διέπει τον χρηματοπιστωτικό τομέα και τον τομέα των επενδύσεων πρέπει να εφαρμοσθούν πλήρως.

Θα πρέπει να ληφθούν μέτρα για την ενίσχυση του χρηματοοικονομικού τομέα στην Τσεχική Δημοκρατία, καθώς και για τη βελτίωση της διαφάνειας και την αποκατάσταση της εμπιστοσύνης των επενδυτών. Ειδικότερα, θα πρέπει να επιτραπεί στην νέα επιτροπή χρεογράφων και συναλλάγματος να έχει ισχυρό ρυθμιστικό ρόλο. Θα πρέπει επίσης να ενισχυθεί ο τραπεζικός τομέας και να αυξηθεί η τραπεζική εποπτεία.

3. Η ικανότητα ανάληψης των υποχρεώσεων που απορρέουν από την προσχώρηση

3.1. Εσωτερική αγορά χωρίς σύνορα

Οι τέσσερις ελευθερίες

Γενικό πλαίσιο - Απαιτείται περαιτέρω εργασία, ιδίως στον τομέα των δημοσίων συμβάσεων, της προστασίας της πνευματικής ιδιοκτησίας και στην εφαρμογή των διαρθρωτικών μέτρων για την προστασία των προσωπικών στοιχείων. Σε λιγότερο βαθμό απαιτούνται προσπάθειες στον τομέα του εταιρικού δικαίου και της λογιστικής, ώστε να εναρμονισθεί η τσεχική νομοθεσία πλήρως με την κοινοτική νομοθεσία.

Ελεύθερη κυκλοφορία εμπορευμάτων - Η νομοθεσία-πλαίσιο που θα επιτρέψει στην Τσεχική Δημοκρατία να εφαρμόσει το σύστημα της Ευρωπαϊκής Ένωσης έχει εγκριθεί. Η πλήρης ευθυγράμμιση με την κοινοτική νομοθεσία θα πρέπει ακόμα να ολοκληρωθεί. Η ολοκλήρωση της ευθυγράμμισης της νομοθεσίας νέας προσέγγισης, η ενίσχυση της υποδομής αξιολόγησης της συμμόρφωσης, η ολοκλήρωση της εναρμόνισης της νομοθεσίας για τις χημικές ουσίες και τα φαρμακευτικά είδη, η βελτίωση της νομοθεσίας για τα τρόφιμα και η επιτάχυνση της εναρμόνισης της νομοθεσίας για τα μηχανοκίνητα οχήματα και η καθιέρωση ενός μηχανισμού επιτήρησης της αγοράς είναι τώρα απαραίτητα. Η Τσεχική Δημοκρατία πρέπει να διατηρήσει αυτόν τον ταχύ ρυθμό προσέγγισης της νομοθεσίας για τα βιομηχανικά προϊόντα, ώστε να υιοθετηθεί πλήρως το σύστημα της Ευρωπαϊκής Ένωσης.

Ελεύθερη κυκλοφορία κεφαλαίων - Θα πρέπει να τροποποιηθεί η νομοθεσία για να επιτραπεί η αγορά ακινήτων στο εσωτερικό από τους μη κατοίκους.

Ελεύθερη κυκλοφορία υπηρεσιών - Πρέπει να καταβληθούν σημαντικές περαιτέρω προσπάθειες στον τομέα χρηματοοικονομικών υπηρεσιών. Η εποπτεία των τραπεζών θα πρέπει να ενισχυθεί. Η νομοθεσία επί των χρεογράφων, του χρηματιστηρίου αξιών, των επενδυτικών εταιρειών και των ταμείων θα πρέπει να ευθυγραμμισθεί πλήρως. Η εφαρμογή των μέτρων του Λευκού Βιβλίου της εσωτερικής αγοράς (οδηγίες πρώτης φάσης) στον ασφαλιστικό τομέα θα πρέπει να επιταχυνθεί.

Ελεύθερη κυκλοφορία προσώπων - Θα πρέπει να καταβληθούν περαιτέρω προσπάθειες, ώστε να εξασφαλισθούν τα απαραίτητα νομοθετικά μέτρα και μέτρα επιβολής όσον αφορά την αμοιβαία αναγνώριση των διπλωμάτων και των τίτλων σπουδών. Θα πρέπει να καταβληθούν περαιτέρω προσπάθειες ώστε να εξασφαλισθούν απαραίτητα νομοθετικά μέτρα και μέτρα επιβολής όσον αφορά το συντονισμό των συστημάτων κοινωνικής ασφάλισης.

Ανταγωνισμός

Οι κανόνες αντιτράστ θα πρέπει να ολοκληρωθούν και να ευθυγραμμισθούν περαιτέρω με το κοινοτικό δίκαιο. Στον τομέα των κρατικών ενισχύσεων, απαιτούνται πρόσθετες προσπάθειες για να διασφαλισθεί η πλήρης διαφάνεια. Ειδικότερα, θα πρέπει να παρέχονται πληροφορίες σχετικά με όλα τα υπάρχοντα άμεσα και έμμεσα μέτρα ενίσχυσης που χορηγούνται από τις κρατικές, περιφερειακές ή τοπικές αρχές ή μέσω των δημοσίων πόρων προκειμένου να καθιερωθεί και να αναθεωρείται συνεχώς ένας συνεκτικότερος κατάλογος κρατικών ενισχύσεων στην ίδια βάση όπως γίνεται στην Κοινότητα. Επιπλέον θα πρέπει να δημιουργηθεί το απαραίτητο νομικό πλαίσιο για τη χορήγηση κρατικών ενισχύσεων σύμφωνα με την κοινοτική νομοθεσία κρατικών ενισχύσεων. Η εποπτική αρχή κρατικών ενισχύσεων θα πρέπει να λάβει την απαραίτητη εξουσία και ειδικευμένο προσωπικό, καθώς και τις αναγκαίες διαδικασίες και τα πρακτικά εργαλεία, για την εφαρμογή του ελέγχου. Όσον αφορά τους τομείς που κατά παράδοση υπόκεινται σε μονοπώλιο, θα πρέπει να συνεχισθεί η πολιτική ελευθέρωσης και ανοίγματος του ανταγωνισμού.

3.2. Καινοτομία

Εκπαίδευση, κατάρτιση και νεολαία

Θα πρέπει να ενισχυθεί και να βελτιωθεί το νομικό πλαίσιο, με έμφαση στην πρωτοβάθμια εκπαίδευση (διαφοροποίηση της χρηματοδότησης και των προμηθειών, βελτίωση της πανεπιστημιακής στρατηγικής διαχείρισης, ανάπτυξη του μη πανεπιστημιακού τομέα) και προσαρμογή των προγραμμάτων σπουδών στα επαγγέλματα που ρυθμίζονται κανονιστικά σε κοινοτικό επίπεδο. Για τη μεταρρύθμιση του συστήματος επαγγελματικής εκπαίδευσης θα μπορούσε να υιοθετηθεί μια πιο στρατηγική προσέγγιση.

Έρευνα και τεχνολογική ανάπτυξη

Βελτιώσεις θα πρέπει να γίνουν στο επίπεδο καινοτομίας στην οικονομία, καθώς επίσης και στη σύνδεση μεταξύ των ερευνητικών ιδρυμάτων, της βιομηχανίας και των μικρομεσαίων επιχειρήσεων.

Τηλεπικοινωνίες

Θα απαιτηθούν αλλαγές στην πολιτική, ώστε να εξασφαλισθεί η απαραίτητη ανεξαρτησία της κανονιστικής αρχής και για να της επιτραπεί η απόκτηση πειστικού ανταγωνιστικού χαρακτήρα. Απαιτείται νέα νομοθεσία για να εξασφαλισθεί η συμμόρφωση με τις κοινοτικές οδηγίες. Ταυτόχρονα, το κεκτημένο απαιτεί τώρα από τις κυβερνήσεις να εξασφαλίσουν ότι οι σύγχρονες τηλεφωνικές υπηρεσίες διατίθενται παντού σε προσιτή τιμή. Η εκπλήρωση αυτής της υποχρέωσης θα απαιτήσει σημαντικές επενδύσεις στο σύστημα.

Οπτικοακουστικός τομέας

Απαιτείται σημαντική και κοινή προσπάθεια προκειμένου να καταστεί η τσεχική νομοθεσία για τον οπτικοακουστικό τομέα συμβατή με την κοινοτική νομοθεσία. Οι νομοθετικές ανεπάρκειες στους τομείς της ελευθερίας λήψης, της προώθησης ευρωπαϊκών και προσφάτων παραγωγών, των ανεξαρτήτων παραγωγών και των μεμονωμένων διαφημιστικών μηνυμάτων είναι θέματα που θα πρέπει να εξεταστούν.

3.3. Οικονομικές και φορολογικές υποθέσεις

Οικονομική και νομισματική ένωση

Η νομοθεσία για την Κεντρική Τράπεζα θα πρέπει να καταστεί συμβατή με τους κοινοτικούς κανόνες. Η ιδιωτικοποίηση και η αναδιάρθρωση του τραπεζικού τομέα θα πρέπει να συνεχισθεί και θα πρέπει να επιβληθούν ορθά οι διαδικασίες πτώχευσης.

Φορολογία

Θα πρέπει να καταβληθούν ιδιαίτερες προσπάθειες όσον αφορά τη δομή του ΦΠΑ και το σύστημα επιστροφής ΦΠΑ που εφαρμόζεται στους φορολογούμενους αλλοδαπούς και στους τουρίστες.

Στον τομέα των ειδικών φόρων κατανάλωσης θα πρέπει να δοθεί ιδιαίτερη προσοχή στην οργάνωση συστήματος αποθήκευσης για την κυκλοφορία εμπορευμάτων που υπόκεινται σε συμφωνίες ατέλειας. Η διάρθρωση των φόρων και το επίπεδο των ειδικών φόρων κατανάλωσης θα πρέπει να ευθυγραμμισθεί με το κοινοτικό πρότυπο.

Στατιστικές

Ορισμένα θέματα διαφάνειας και εμπιστευτικότητας χρειάζονται ακόμα προσοχή, και υπάρχουν ανεπάρκειες στους τομείς του μητρώου των επιχειρήσεων, και των περιφερειακών, χρηματοοικονομικών και γεωργικών στατιστικών.

3.4. Τομεακές πολιτικές

Βιομηχανία

Προκειμένου να αυξηθεί η ανταγωνιστικότητα, θα πρέπει να καταβληθούν περαιτέρω προσπάθειες για τη συνέχιση των πολιτικών που έχουν στόχο την προώθηση των ανοικτών και ανταγωνιστικών αγορών και τη συνέχιση των μέσων που αποτελούν τη βιομηχανική πολιτική της Κοινότητας, και που αφορά τόσο τη λειτουργία των αγορών (προδιαγραφές προϊόντων και πρόσβαση στην αγορά, εμπορική πολιτική, κρατικές ενισχύσεις και πολιτική ανταγωνισμού) όσον και τα μέτρα σχετικά με την ικανότητα της βιομηχανίας να προσαρμοστεί στην αλλαγή (σταθερό μακροοικονομικό περιβάλλον, τεχνολογία, κατάρτιση κ.λπ.). Απαιτείται περαιτέρω αναδιάρθρωση ορισμένων βιομηχανικών τομέων, και ιδίως του χάλυβα.

Γεωργία

Απαιτούνται ιδιαίτερες προσπάθειες για την εφαρμογή και την επιβολή των κτηνιατρικών και φυτοϋγειονομικών απαιτήσεων, τη βελτίωση των εγκαταστάσεων ώστε να πληρούν τα κοινοτικά πρότυπα, την ενίσχυση των διοικητικών δομών ώστε να εξασφαλισθεί η απαραίτητη ικανότητα εφαρμογής και επιβολής των μέσων πολιτικής της κοινής γεωργικής πολιτικής και να αναδιαρθρωθεί περαιτέρω ο αγροδιατροφικός τομέας, ώστε να βελτιωθεί η ανταγωνιστική του ικανότητα.

Ενέργεια

Οι τρέχουσες προσπάθειες ευθυγράμμισης θα πρέπει να διατηρηθούν, ιδίως όσον αφορά την προσαρμογή των μονοπωλίων συμπεριλαμβανομένων των ζητημάτων εισαγωγών και εξαγωγών, της πρόσβασης στα δίκτυα, της τιμολόγησης της ενέργειας, της προπαρασκευής για έκτακτες ανάγκες συμπεριλαμβανομένης της δημιουργίας υποχρεωτικών αποθεμάτων πετρελαίου, των κρατικών παρεμβάσεων στους τομείς των στερεών καυσίμων και ουρανίου, της ανάπτυξης ενεργειακής αποτελεσματικότητας, ενώ η ποιότητα καυσίμων θα πρέπει να παρακολουθείται στενά.

Θα πρέπει να δοθεί ιδιαίτερη προσοχή στην έγκαιρη εφαρμογή των προγραμμάτων πυρηνικής ασφάλειας προκειμένου να φθάσουν όλοι οι πυρηνικοί αντιδραστήρες στα επίπεδα ασφαλείας που είναι αποδεκτά γενικά στην Ευρωπαϊκή Ένωση, και θα πρέπει να καθορισθούν περισσότερο μακροπρόθεσμες λύσεις για τα απόβλητα. Πρέπει να υποστηριχθεί η ενίσχυση της αρχής πυρηνικής ασφάλειας.

Μεταφορές

Η Τσεχική Δημοκρατία θα πρέπει να βελτιώσει τη λειτουργία της εσωτερικής της αγοράς οδικών μεταφορών (ειδικότερα όσον αφορά την πρόσβαση στην αγορά, τους κανόνες ασφαλείας και τη φορολογία), καθώς και την οικονομική διαφάνεια στον τομέα των σιδηροδρόμων. Θα πρέπει να διατεθούν πόροι που απαιτούνται για την δημιουργία των βάσεων για το μελλοντικό εκτεταμένο διευρωπαϊκό δίκτυο μεταφορών. Οι διοικητικές δομές, και ιδίως οι φορείς που εποπτεύουν τομείς όπως η ασφάλεια, πρέπει να ενισχυθούν ταχέως.

Μικρές και μεσαίες επιχειρήσεις

Θα πρέπει να καταβληθούν προσπάθειες για να καθορισθεί και να αυξηθεί η συνοχή της πολιτικής MME ώστε να δημιουργηθεί ένα νομικό και διοικητικό περιβάλλον ενθαρρυντικό για τις μικρές και μεσαίες επιχειρήσεις.

3.5. Οικονομική και κοινωνική συνοχή

Απασχόληση και κοινωνικές υποθέσεις

Θα πρέπει να συνεχισθούν οι προσπάθειες για την προσέγγιση της νομοθεσίας προστασίας της υγείας και της ασφάλειας των εργαζομένων σε συγκεκριμένους τομείς. Το εργατικό δίκαιο στους τομείς της προστασίας των υπαλλήλων σε περίπτωση αφερεγγυότητας του εργοδότη και ομαδικών απολύσεων θα πρέπει να ευθυγραμμισθεί περαιτέρω. Απαιτούνται νομοθετικές προσαρμογές όσον αφορά τις μεταφορές επιχειρήσεων, την πληροφόρηση των υπαλλήλων σχετικά με τους όρους που ισχύουν στη σχέση εργασίας και τον χρόνο απασχόλησης. Η πληροφόρηση και οι διαβουλεύσεις με τους εργαζομένους όπως καθορίζονται σε ορισμένες κοινοτικές θα πρέπει να αναπτυχθούν περαιτέρω. Πρέπει να γίνουν αλλαγές στην εθνική νομοθεσία ώστε να εισαχθεί το δικαίωμα ελεύθερης κυκλοφορίας ιδίως όσον αφορά την πρόσβαση στην απασχόληση και τη μη διακριτική μεταχείριση βάσει της υπηκοότητας. Είναι απαραίτητο να γίνουν τεχνικές προσαρμογές στον τομέα της κοινωνικής ασφάλισης των διακινούμενων εργαζομένων. Οι κοινοτικές οδηγίες σχετικά με τις προειδοποιητικές ετικέτες στις συσκευασίες σιγαρέτων και το μέγιστο περιεχόμενο πίσσας θα πρέπει να μεταφερθούν στην εθνική νομοθεσία. Το δημοσιονομικό σύστημα του τσεχικού συστήματος υγείας θα πρέπει να εξετασθεί.

Περιφερειακή πολιτική και συνοχή

Θα πρέπει να θεσπισθεί νομικό, διοικητικό και δημοσιονομικό πλαίσιο για ολοκληρωμένη περιφερειακή πολιτική σύμφωνα με τους κοινοτικούς κανόνες.

3.6. Ποιότητα ζωής και περιβάλλον

Περιβάλλον

Τα κενά στην τομεακή νομοθεσία και τη δευτεροβάθμια νομοθεσία που διέπει τα οικονομικά μέσα, την εφαρμογή και την επιβολή πρέπει να εξετασθούν. Θα πρέπει να δοθεί ιδιαίτερη προσοχή στην ταχεία μεταφορά στην εθνική νομοθεσία των οδηγιών πλαισίων που αφορούν τον αέρα, τα απόβλητα και τα ύδατα και της οδηγίας ολοκληρωμένης πρόληψης και ελέγχου της ρύπανσης (IPPC), καθώς επίσης και την καθιέρωση στρατηγικών χρηματοδότησης για τη νομοθεσία στους τομείς των υδάτων, του αέρα και των αποβλήτων.

Σε ορισμένους τομείς η ουσιαστική συμμόρφωση με το κεκτημένο βρίσκεται σε χαμηλά επίπεδα και απαιτείται να δοθεί έμφαση στην αποτελεσματική εφαρμογή και επιβολή, συμπεριλαμβανομένης της αποτελεσματικότητας των οικονομικών μέσων. Θα απαιτηθούν σημαντικές επενδύσεις, τόσο δημόσιες όσο και σε επίπεδο επιχειρήσεων. Θα πρέπει να θεσπισθούν ή να βελτιωθούν συνοδευτικοί μηχανισμοί, όπως τα συστήματα χορήγησης αδειών ή η δημόσια συμμετοχή, ενώ οι οργανισμοί που συμμετέχουν στην επιβολή και την εφαρμογή θα πρέπει να ενισχυθούν.

Προστασία των καταναλωτών

Απαιτούνται περαιτέρω προσπάθειες για την ευθυγράμμιση της νομοθεσίας σχετικά με την παραπλανητική διαφήμιση και τους αθέμιτους συμβατικούς όρους. Θα πρέπει να εισαχθεί νομοθεσία σε τομείς όπως οι πωλήσεις εκτός εμπορικών εγκαταστάσεων, οι πωλήσεις εξ αποστάσεως, τα οργανωμένα ταξίδια, η ιδιοκτησία υπό καθεστώς χρονομεριστικής μίσθωσης και η καταναλωτική πίστη. Λείπουν ακόμα ορισμένα σημαντικά στοιχεία όσον αφορά τις υποχρεώσεις σχετικά με την ασφάλεια των προϊόντων και τις επικίνδυνες απομιμήσεις. Οι ευθύνες των διαφόρων θεσμικών φορέων που συμμετέχουν στην προστασία των καταναλωτών θα πρέπει να συντονισθούν και να οργανωθούν, ενώ θα πρέπει να εξασφαλισθεί και η εφαρμογή της νομοθεσίας. Θα πρέπει να αναπτυχθεί μία δυνατή και ανεξάρτητη κίνηση καταναλωτών, με τη στήριξη των δημοσίων αρχών.

3.7. Δικαιοσύνη και εσωτερικές υποθέσεις

Θα πρέπει να καλυφθούν ορισμένα σημαντικά κενά στη νομοθεσία. Απαιτείται περαιτέρω προσπάθεια ώστε να ελεγχθούν οι ροές μετανάστευσης. Οι θεσμικοί περιορισμοί των πόρων και η έλλειψη πραγματογνωμοσύνης στη νέα νομοθεσία του αστυνομικού και του δικαστικού σώματος θα πρέπει να αντιμετωπισθούν. Θα πρέπει να υιοθετηθεί το κεκτημένο στον τομέα της νομοθεσίας μετανάστευσης/χορήγησης ασύλου. Η ανεξαρτησία του δικαστικού σώματος (δικαστές και εισαγγελείς) πρέπει να ενισχυθεί ενώ θα πρέπει να βελτιωθεί η λειτουργία του. Θα πρέπει να θεσπισθούν διοικητικά δικαστήρια. Θα πρέπει να βελτιωθεί η επικοινωνία και η συνεργασία μεταξύ αστυνομίας, συνοριακής αστυνομίας και δικαστικού σώματος. Θα πρέπει να πραγματοποιηθεί σημαντική διοικητική εργασία στο αστυνομικό και δικαστικό σώμα από το διοικητικό προσωπικό. Η αστυνομία και η συνοριακή αστυνομία θα πρέπει να ακολουθήσουν το σύστημα της Schengen. Απαιτείται ενίσχυση των πολιτικών για την καταπολέμηση των διαφόρων μορφών οργανωμένου εγκλήματος, περιλαμβανομένης της σωματεμπορίας γυναικών, της νομιμοποίησης προσόδων από παράνομες δραστηριότητες, της παράνομης διακίνησης ναρκωτικών, όπλων, εκρηκτικών και πυρηνικών υλικών. Θα πρέπει να αντιμετωπισθεί η θεσμική διαφθορά.

Τα συστήματα επικοινωνίας στον τομέα της διαχείρισης των συνόρων θα πρέπει να βελτιωθούν. Πρέπει να αναπτυχθούν και να διατηρηθούν αποτελεσματικά συστήματα καταπολέμησης της εμπορίας ναρκωτικών και του οργανωμένου εγκλήματος.

3.8. Εξωτερικές πολιτικές

Εμπόριο και διεθνείς οικονομικές σχέσεις

Θα πρέπει να γίνουν οι κατάλληλες προετοιμασίες για την εφαρμογή, κατά την προσχώρηση, των διαφόρων κοινοτικών συμφωνιών συνεργασίας και προτιμησιακών συμφωνιών, των πολυμερών και διμερών δεσμεύσεων εμπορικής πολιτικής και των αυτόνομων μέσων εμπορικής άμυνας. Ταυτόχρονα θα πρέπει να καταργηθεί η εθνική νομοθεσία στον τομέα αυτόν.

Ανάπτυξη

Η Τσεχική Δημοκρατία πρέπει να είναι έτοιμη να εφαρμόσει, ήδη από τη στιγμή της προσχώρησης, το εμπορικό καθεστώς της σύμβασης του Λομέ στα κράτη ΑΚΕ και να συμμετάσχει, από κοινού με τα λοιπά κράτη μέλη, στη χρηματοδότηση του Ευρωπαϊκού Ταμείου Ανάπτυξης.

Τελωνεία

Η τελωνειακή νομοθεσία θα πρέπει να ευθυγραμμισθεί με αυτήν της Κοινότητας και η οργάνωση και τα καθήκοντα του προσωπικού θα πρέπει να ευθυγραμμισθούν με αυτά της σύγχρονης τελωνειακής διοίκησης. Οι τσεχικές αρχές πρέπει να επιταχύνουν την κατάργηση των καταστημάτων αφορολογήτων ειδών στα σύνορα εδάφους με τη Γερμανία και την Αυστρία. Θα πρέπει να γίνει προσπάθεια για την ανάπτυξη συστημάτων πληροφορικής για την πλήρη συμμετοχή στην τελωνειακή ένωση και την εσωτερική αγορά. Ιδιαίτερη προσοχή πρέπει να δοθεί στην προετοιμασία των τελωνειακών διοικήσεων για την εφαρμογή όλων των οικονομικών τελωνειακών καθεστώτων, του συστήματος δασμολογικών αναστολών καθώς και της διαχείρισης των δασμολογικών ποσοστώσεων και οροφών. Κατά τον στρατηγικό προγραμματισμό είναι απαραίτητο να ληφθεί υπόψη η ενίσχυση των μεθοριακών τελωνείων κατά μήκος των εξωτερικών συνόρων της Τσεχικής Δημοκρατίας με χώρες άλλες από τα κράτη μέλη της Ευρωπαϊκής Κοινότητας κατά την προσχώρηση.

3.9. Δημοσιονομικά θέματα

Δημοσιονομικός έλεγχος

Θα πρέπει να θεσπισθούν μηχανισμοί δημοσιονομικής διαχείρισης και ελέγχου ώστε να εξασφαλισθεί ικανοποιητική εφαρμογή των κοινοτικών πολιτικών (ιδίως ένας ανεξάρτητος έλεγχος). Για την καταπολέμηση της απάτης, υπάρχει ανάγκη να εξασφαλισθεί το κατάλληλο επίπεδο προσωπικού και ένα ενοποιημένο σύστημα πληροφοριών για την ανταλλαγή πληροφοριών, και η ανάπτυξη μονάδας καταπολέμησης της απάτης που θα προστατευεί τα οικονομικά συμφέροντα της Κοινότητας.

4. Ικανότητα της διοίκησης να εφαρμόσει το κεκτημένο

Η έλλειψη κεντρικής υπηρεσίας με γενική εποπτεία της δημόσιας διοίκησης και νομοθεσίας δημόσιας διοίκησης αποτελούν σημαντικές διαρθρωτικές αδυναμίες οι οποίες θα πρέπει να αντιμετωπισθούν.

Στα περισσότερα υπουργεία οι μονάδες οι οποίες είναι υπεύθυνες για νομικά θέματα έχουν λίγο προσωπικό. Η έλλειψη πεπειραμένου προσωπικού στους τομείς όπως ο τραπεζικός έλεγχος και οι κεφαλαιαγορές, καθώς και στις δομές εφαρμογής και επιβολής σε τομείς όπως η περιβαλλοντική πολιτική θα πρέπει να αντιμετωπισθεί. Οι κανόνες για τις προσλήψεις και τις προαγωγές θα πρέπει να βελτιωθούν, και θα πρέπει να αντιμετωπισθούν τα προβλήματα μισθοδοσίας. Απαιτούνται προσπάθειες για την ενίσχυση των φορέων ελέγχου και κανονιστικών ρυθμίσεων στους τομείς των κτηνιατρικών και φυτοϋγειονομικών ελέγχων, του ελέγχου των ειδών διατροφής και της προστασίας των καταναλωτών.

Η καταπολέμηση της διαφθοράς πρέπει να ενταθεί.